C 208/19

Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2020/C 208/08)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

DOKUMENT UNIKU

“Ceylon Cinnamon”

Nru tal-UE: PGI-LK-02298 — 5.3.2017

DOP ( ) IĠP (X)

1. Isem/ismijiet [tad-DOP jew tal-IĠP]

“Ceylon Cinnamon”

2. Stat Membru jew Pajjiż Terz

Is-Sri Lanka

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi I.8 Prodotti oħrajn elenkati fl-Anness I għat-Trattat (ħwawar eċċ.) u Klassi 2.10 żjut essenzjali.

3.2. Deskrizzjoni tal-prodott li għalih japplika l-isem f’(1)

Is-“Ceylon Cinnamon” huwa isem mogħti lil prodott tal-ħaxix li prinċipalment jiġi kkunsmat bħala ħwara. Il-prodotti tas-“Ceylon Cinnamon” joriġinaw mis-siġra Cinnamomum zeylanicum Blume li hija indiġena għas-Sri Lanka (Ceylon).

Is-“Ceylon Cinnamon” għandha togħma kemxejn ħelwa u aroma taċ-ċitru b’nota tal-għasel. Il-kulur tagħha huwa kannella ċar li jagħti ftit fl-aħmar, filwaqt li l-kannella mitħun huwa isfar dehbi li jagħti fil-kannella.

Il-qoxra u l-weraq tas-siġra Cinnamomum zeylanicum Blume huma l-materja prima għall-produzzjoni tas-“Ceylon Cinnamon”. Il-qoxra tas-siġra hija partikolarment irqiqa, delikata u ratba li tagħmel iz-zkuk tal-kannella faċli biex jinqasmu u tagħtihom konsistenza ratba. Il-qoxra tas-siġra hija ta’ kulur kannella ċar, hija ħelwa u għandha ħjiel taċ-ċitru. Is-siġra għandha kontenut ta’ kumarina ta’ anqas minn 0,004 % u l-kontenut ta’ ċinnamaldeid huwa ta’ bejn 8 % u 70 % taż-żjut volatili.

Is-“Ceylon Cinnamon” tiġi ppreżentata f’għadd ta’ forom:

(i) Zkuk

Qxur imqaxxra tal-qoxra ta’ ġewwa ta’ zkuk tal-kannella maturi, li l-ewwel jitnixxfu fix-xemx (mhux direttament fix-xemx) innokklati u magħquda flimkien billi jitrikkbu fuq xulxin u li l-vojt ta' ġewwa tagħhom ikun imtela b'biċċiet żgħar ta' kannella mqaxxra biex jiffurmaw tul ta' madwar 1050mm + madwar 50 mm. Il-kontenut ta’ umdità mhuwiex aktar minn 15 %. Il-kontenut ta’ żejt volatili huwa minimu ta’ 1 % fuq bażi niexfa. Il-kulur ivarja minn CC4 għal CC9. Il-kontenut ta’ ċinnamaldeid taż-żejt volatili huwa ta’ 50 % sa 70 %. Il-ħajja tal-prodott fuq l-ixkaffa hija minn sentejn sa tliet snin.

(ii) Zkuk imqattgħin

Iz-zkuk imqattgħin isiru permezz ta’ zkuk tal-kannella u billi dawn jinqatgħu skont tul meħtieġ (20 mm ≤ 525 mm). Iz-zkuk tal-kannella mqattgħin jiġu kklassifikati abbażi tad-dijametru, il-kulur u l-firxa ta’ deformazzjoni. Il-kontenut ta’ umdità mhuwiex aktar minn 15 %. Il-kontenut ta’ żejt volatili huwa ta’ 1 % jew anqas fuq bażi mnixxfa. Il-kontenut ta’ ċinnamaldeid taż-żejt volatili huwa ta’ 50 % sa 70 %. Il-kulur ivarja minn CC4 għal CC9. Il-ħajja tal-prodott fuq l-ixkaffa hija minn sentejn sa tliet snin.

(iii) Trab

Il-kulur tat-trab tas-“Ceylon Cinnamon” huwa kannella (CC10) li jagħti fl-isfar lewn id-deheb (CC5); dan jinkiseb permezz tal-qxur miz-zokk ta' ġewwa. Il-kontenut ta’ żejt volatili huwa minimu ta’ 0.5% fuq bażi niexfa. Il-kontenut ta’ ċinnamaldeid taż-żejt volatili huwa ta’ 50 % sa 70 %. Il-ħajja tal-prodott fuq l-ixkaffa hija minn sentejn sa tliet snin.

(iv) Żejt tal-Weraq

Iż-żejt tas-“Ceylon Cinnamon” jiġi estratt mid-distillazzjoni bil-fwar tal-weraq u l-friegħi ż-żgħar tal-Kannella li jibqgħu wara l-ħsad. Il-kulur taż-żejt jista’ jvarja minn isfar ċar ħafna (CC1) għal ambra (CC7). Il-kontenut ta’ ċinnamaldeid huwa minn8 % sa 40 % skont il-massa. L-indiċi rifrattiv ivarja minn 1,527 sa 1,540 u d-densità relattiva tvarja minn 1,034 sa 1,54 f'temperatura ta' 28 °C. Il-ħajja tal-prodott fuq l-ixkaffa hija ta' sentejn.

(v) Żejt tal-Qxur tas-Siġar

Iż-żejt tal-qxur tas-siġar tas-“Ceylon Cinnamon” jiġi estratt permezz tad-distillazzjoni tal-qoxra tas-siġra tal-kannella. Il-kontenut ta’ ċinnamaldeid ta’ dan il-prodott ivarja bejn 30 % sa 70 % u l-kulur tiegħu jvarja minn isfar ċar (CC2) għal ambra (CC7). Il-kontenut ta’ ċinnamaldeid huwa ta’ 30 % sa 50 % skont il-massa. L-indiċi rifrattiv ivarja minn 1,555 sa 1,580 u d-densità relattiva hija ta’ 1,01 sa 1,03 f'temperatura ta' 28 °C. Il-ħajja tal-prodott fuq l-ixkaffa hija ta' sentejn.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

—

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-passi kollha tal-produzzjoni tas-“Ceylon Cinnamon” isiru fiż-Żona Ġeografika ddefinita. Dawn jinkludu:

— Il-propagazzjoni,

— Il-kultivazzjoni

— L-immaniġġjar tat-tħawwil

— Il-ħsad

— L-ipproċessar

— Il-gradazzjoni

3.5. Regoli speċifiċi dwar it-tqattigħ, it-taħkik, l-ippakkjar, eċċ.

Iz-Zkuk, iz-Zkuk Imqattgħin u t-Trab

— Wara l-proċess tat-tqattigħ u tat-tħin, il-prodott jiġi ppakkjat f’boroż tal-ġuta/ tal-karta/ tal-qoton/ tal-politin, f’pakketti tal-fojl tal-aluminju tajbin għal mal-ikel jew f’pakketti oħra tajbin għal mal-ikel. Il-pakketti għandhom jiġu ssiġillati biex jiġi evitat l-assorbiment tal-umdità.

— Jenħtieġ li jinħażen f'temperatura ambjentali, u f'kundizzjonijiet niexfa u ventilati biex tiġi evitata kwalunkwe kontaminazzjoni kimika u mikrobijoloġika.

— Umdità: < 15 %, mingħajr esponiment dirett għax-xemx.

Iż-Żejt tal-qxur tas-siġar u ż-Żejt tal-weraq

Sabiex ma jkunx hemm wisa’ għall-arja, iż-żjut tal-qxur tas-siġar u tal-weraq jiġu pprovduti fi ħġieġ li ma toħroġx l-arja minnu jew f’kontenituri tal-metall miksija bl-epossi. Il-materjal tal-kontenitur m’għandux jibdel il-prodott u għandu jipproteġih mid-dawl dirett tax-xemx. Ix-xerrej u l-fornitur jistgħu jaqblu fuq kontenituri oħra sakemm iż-żejt ikun protett mid-dawl dirett tax-xemx.

3.6. Regoli speċifiċi dwar it-tikkettar

Il-prodott jiġi ttikkettat bħala “Ceylon Cinnamon” meta jiġi ppakkjat biex jitqassam lill-konsumatur. Kull pakkett tas-“Ceylon Cinnamon” għandu juri n-numru tar-reġistrazzjoni tal-produttur.

Ir-regoli obbligatorji speċifiċi għat-tikkettar tat-trab miz-zkuk tas-“Ceylon Cinnamon” (bħala prodott maħsub għall-konsum mill-bniedem), huma dawn li ġejjin:

— L-isem, l-isem kummerċjali jew l-isem tad-ditta u l-indirizz tal-manifattur jew ta’ min jippakkja;

— In-numru tal-lott jew tal-kodiċi;

— Il-massa netta;

— Il-grad tal-prodott (jekk ikun applikabbli);

— Il-post tal-oriġini — is-Sri Lanka;

4. Definizzjoni fil-qosor taż-żona ġeografika

Iż-żona ġeografika testendi għall-gżira kollha tas-Sri Lanka, żona ta’ 65,651 km2, li għandha kundizzjonijiet klimatiċi u agronomiċi uniformi ddefiniti minn perjodu distintiv ta’ żewġ monsuni annwali, li jirriżultaw f’perjodi ta’ xita, f’perjodi konsistenti ta’ dawl tax-xemx, f’ħamrija konsistenti u f’karatteristiċi agronomiċi oħra. Dawn il-kundizzjonijiet huma limitati għall-altitudnijiet ta’ bejn 10 m u 700 m ’il fuq mil-livell tal-baħar. Il-kannella li ma tiġix prodotta fl-altitudnijiet iddefiniti u skont l-ispeċifikazzjonijiet ma tistax titqassam bħala “Ceylon Cinnamon”.

5. Rabta maż-żona ġeografika

It-talba għar-reġistrazzjoni tas-“Ceylon Cinnamon” hija bbażata fuq il-kwalitajiet, il-karatteristiċi u r-reputazzjoni tal-prodotti.

5.1. Speċifiċità taż-żona ġeografika

Fatturi ambjentali

Iż-żona ġeografika għandha kundizzjonijiet topografiċi u klimatiċi speċifiċi adattati għall-kultivazzjoni tas-“Ceylon Cinnamon”. Is-“Ceylon Cinnamon” tiġi kkultivata f’kundizzjonijiet differenti li jvarjaw minn kundizzjonijiet semiaridi għal dawk ta’ żoni mxarrba u ħamrija magħmula minn ramel lewn il-fidda, jew trab ġunġlieni u lateritiku, għal ħamrija mimlija żrar tas-Sri Lanka.

It-temperaturi ġeneralment ivarjaw bejn 25 °C u 32 °C. Ix-xita fir-reġjun hija ta’ bejn 1,250 u 3,500 mm fis-sena. Is-Sri Lanka tgawdi minn staġun bejn kull żewġ monsuni li jagħtu lis-Sri Lanka erba’ staġuni fis-sena u klima tropikali bi staġuni distinti ħafna ta’ nixfa u ta’ xita. Is-“Ceylon Cinnamon” titkabbar madwar il-gżira kollha tas-Sri Lanka f’altitudnijiet li jvarjaw minn 10 m sa 700 m ’il fuq mil-livell tal-baħar.

Fatturi umani

Is-“Ceylon Cinnamon” ilha tiġi kkultivata u pproċessata minn żminijiet antiki u b'hekk il-proċess kollu tal-kultivazzjoni huwa bbażat fuq snin ta’ tradizzjoni u ta’ prattika. Il-ħiliet u t-tekniki jintirtu mill-membri tal-familja li jaħdmu bħala timijiet.

Il-kultivazzjoni tas-“Ceylon Cinnamon” tikkonsisti minn passi differenti li jikkontribwixxu għall-aħjar kwalità u rendiment possibbli:

— Il-persuni li jħejju z-zkuk jissejħu “persuni li jqaxxru b'ħiliet” jew “tekniċi tal-kannella”. Hija l-persuna li tqaxxar li tiddeċiedi l-ħin perfett għall-ħsad. Meta l-iżvilupp tal-pjanta u l-klima umda jissodisfaw il-kundizzjonijiet għall-produzzjoni ta’ prodotti tas-“Ceylon Cinnamon” tal-ogħla kwalità, il-persuni li jqaxxru jibdew il-ħsad billi jaqilgħu l-qoxra ta’ ġewwa s-siġra li tinqala’ faċilment mill-qalba tal-injam. Dan jiżgura li jinżamm il-livell għoli taż-żejt fil-qoxra tas-siġra.

— Il-ħassada żviluppaw għarfien espert dwar kif għandhom jidentifikaw l-aktar siġar adattati biex jinqatgħu u jużaw sett speċjali ta’ għodod. Permezz ta' dawn l-għodod, u b’mod partikolari l-keththa u s-sooruna koketha ikunu jistgħu jaqtgħu z-zkuk tal-kannella biex jiksbu l-ħxuna u t-tul iddefiniti għaz-zkuk tas-“Ceylon Cinnamon”.

— Il-persuni li jqaxxru joborxu l-qoxra ta’ barra s-siġra permezz ta’ barraxa tal-azzar billi jużaw teknika ġentili u tas-sengħa biex jevitaw li jagħmlu ħsara lill-qoxra ta’ ġewwa s-siġra. Minn hemm ’il quddiem, il-qoxra tas-siġra tingħorok sew b’virga tar-ram biex tinqala’ minn maz-zokk tal-injam.

— Il-persuni li jqaxxru jieħdu l-qxur mibruma ta’ ġewwa s-siġra u jimlewhom b’biċċiet oħra tal-qxur tas-siġar biex jagħmlu zkuk li għandhom ikunu twal 42 pulzier meta jitkejlu ma’ stikka magħrufa bħala Pethi Kotuwa.

— Wara t-tnixxif inizjali għal madwar 24 siegħa, iz-zkuk jiġu ppressati u mibruma bl-idejn biex jiġi żgurat dijametru konsistenti. Iz-zkuk imbagħad jiġu kklassifikati u jitħallew jinxfu għat-tieni darba għal bejn sitta u għaxart ijiem biex jinkiseb kontenut ta’ umdità ta’ anqas minn 15 %. Iz-zkuk jitnixxfu bl-arja fuq ħbula miġbuda jew fuq xkafef speċjali viċin is-saqaf sabiex jibbenefikaw minn ċirkolazzjoni tajba tal-arja.

— Iz-zkuk u z-zkuk imqattgħin tas-“Ceylon Cinnamon” jiġu kklassifikati abbażi tas-sistema tradizzjonali ta’ gradazzjoni tas-Sri Lanka li tikklassifikahom bħala Alba, b’dijametru ta’ madwar 0,24 pulzier u fraġli, Continental, b’dijametru ta’ madwar 0,63 pulzier, anqas fraġli, iżda b’sitt subgradi, Mexican, b’dijametru ta’ anqas minn 0,75 pulzier, li huma l-ingredjent ewlieni f’ħafna platti Messikani, b’togħma ħelwa u sħuna b’noti taċ-ċitru artab, u Hamburg, b’dijametru ta’ anqas minn 1,3 pulzier u li jitqiesu eħxen u aktar skuri mill-gradi l-oħra.

Dawn it-tekniki jippermettu l-fluss taż-żejt u tal-umdità mill-qalba tas-siġra għall-qoxra ta’ ġewwa s-siġra u fis-“Ceylon Cinnamon”. Dan itejjeb il-kwalità tas-“Ceylon Cinnamon”, speċjalment il-karattru organolettiku b’saħħtu tagħha.

Reputazzjoni

Hemm evidenza tal-kummerċ tas-“Ceylon Cinnamon” li tmur lura saż-żminijiet antiki Eġizzjani, Babilonjani, Għarab, Venezjani, Griegi u Rumani.

L-Għarab ikkontrollaw il-kummerċ tal-kannella u żammew is-sors tas-sigriet tal-prodott biex jiżguraw il-monopolju tagħhom. Kien biss wara l-bidu tas-seklu 13 li l-ewwel rapport, kronaka Għarbija bl-isem “Monument of Places and History of God’s Bondmen”, identifika l-post tal-produzzjoni tal-ħwawar prezzjużi. F’dan iż-żmien, il-kannella kienet titqies bħala aktar prezzjuża mid-deheb.

“Ma jista’ jkun hemm l-ebda dubju li s“Ceylon Cinnamon” huwa l-aħjar fid-dinja, iċċelebrat minn nofs is-seklu erbatax skont evidenza awtentika, u wieħed mill-ftit prodotti ta’ importanza indiġeni għall-gżira. Kien magħruf, permezz ta’ karavans Għarab, għar-Rumani li f’Ruma ħallsu l-ekwivalenti ta’ £ 8 liri sterlini għall-ħwawar li jfuħu. Għalhekk, Ceylon (imsejjaħ “omm il-kannella” minn De Barras) kisbetbix-xieraq l-isem “gżira tal-kannella””. (Ferguson, 1887)

L-edizzjoni tal-1911 tal-Enċiklopedija Brittanika osservat li l-kannella prodotta minn din l-ispeċi f’postijiet oħra ma kinetx toqgħod “dik imkabbra f’Ceylon”, u għall-kuntrarju nnutat li “s-“Ceylon Cinnamon” ta’ kwalità tajba hija qoxra ta’ siġra rqiqa ħafna u lixxa, kannella ċara fl-isfar, b’riħa tfuħ ħafna, u b’togħma aromatika ħelwa, sħuna u pjaċevoli li mhijiex tas-soltu”.

Fl-2019 in-New Food Magazine ppubblika artikolu minn Priyashantha dwar is-“Ceylon Cinnamon” li jenfasizza l-kwalità tajba u l-proprjetajiet b’“enfasi partikolari fuq kif jista’ jitqabbel mal-kannella cassia”.

Dokumentarju dwar iż-żjut essenzjali fis-Sri Lanka, “Essential Oil Industry in Sri Lanka”, jeżamina l-istorja u l-fama tas-“Ceylon Cinnamon” u jiddeskrivi l-virtujiet taż-żejt. Dan id-dokumentarju ġie konċepit mid-Dipartiment tal-Inġinerija Kimika u tal-Proċessi, l-Università ta’ Moratuwa, is-Sri Lanka u ġie prodott fl-2014. Huwa disponibbli għall-wiri fi tliet partijiet fuq siti web magħrufa li jikkondividu l-fajls vidjow.

Illum il-ġurnata, ir-ristoranti ta’ livell għoli li jinsabu, pereżempju, fiż-żewġ torrijiet Petronas tal-Malasja jew f’Hong Kong joffru s-“Ceylon Cinnamon” mat-tè ta’ wara nofsinhar u fiċ-churros servuti mal-kolazzjon fis-“Ceylon Cinnamon”. Il-lukandi f’Washington D.C. jipprovdu l-għażla tat-tè bil-ħwawar tas-“Ceylon Cinnamon” dekafeinat fil-Menù tagħhom tas-Servizz fil-Kamra. Il-sit web tal-“Penzeys Spices” tal-2020 għandu ħafna riċetti li jużaw l-istikek u t-trab tas-“Ceylon Cinnamon”.

5.2. Speċifiċità tal-prodott

Is-“Ceylon Cinnamon” tiġi prodotta mis-siġra Cinnamomum zeylanicum Blume li hija speċi kkultivata ta’ siġra tal-kannella indiġena għas-Sri Lanka.

Il-formati kollha tas-“Ceylon Cinnamon” huma kkaratterizzati mill-intensità aromatika tagħhom, mit-togħma delikata u kemxejn ħelwa, mir-riħa taċ-ċitru b’nota sottili tal-għasel u mill-kontenut taż-żejt tagħhom (zkuk, qxur tas-siġar u trab).

Il-qoxra tas-siġra Cinnamomum zeylanicum Blume hija partikolarment irqiqa, delikata u ratba li tagħmel iz-zkuk tal-kannella faċli biex jinqasmu u tagħtihom konsistenza ratba. Il-kulur tagħha huwa kannella ċar, hija ħelwa u għandha ħjiel taċ-ċitru. Din tista’ titqabbel mal-kannella cassia li għandha kulur kannella aktar skur, hija ħoxna u iebsa u li ftit li xejn għandha togħma.

Il-forom kollha tas-“Ceylon Cinnamon” għandhom livelli medji sa baxxi ta’ ċinnamaldeid u ammonti negliġibbli ta’ kumarina meta mqabbla ma’ dak tal-kannella cassia li għandha livelli għoljin ħafna taż-żewġ sustanzi.

5.3. Rabta kawżali bejn iż-żona ġeografika u l-kwalità, ir-reputazzjoni jew karatteristiċi oħra speċifiċi tal-prodott

Is-“Ceylon Cinnamon” għandha kwalitajiet u karatteristiċi dovuti għall-fatturi ambjentali u umani tradizzjonali għas-Sri Lanka, minbarra li tgawdi mir-reputazzjoni tagħha li ilha stabbilita sekli sħaħ, dovuta għat-tradizzjoni kontinwa fil-metodi tal-produzzjoni.

L-intensità aromatika qawwija b’mod eċċezzjonali u l-aroma kemxejn ħelwa tas-“Ceylon Cinnamon” hija marbuta mal-kundizzjonijiet topografiċi u klimatiċi speċifiċi (taħlita tal-livell tax-xita, tal-altitudni u tat-temperatura) taż-żona ġeografika u mal-metodi ta’ produzzjoni lokali.

Il-karatteristiċi kimiċi u organolettiċi partikolari tas-“Ceylon Cinnamon” huma relatati mal-istaġuni tal-ħsad skont il-monsun tal-Lbiċ minn Mejju sa Settembru u l-monsun tal-Grigal minn Diċembru sa Frar kif ukoll mal-għarfien tradizzjonali tal-ħsad, tat-tqaxxir, tat-tnixxif u tal-produzzjoni taz-zkuk tal-kannella.

Iz-zkuk jiġu kklassifikati skont id-dijametru u l-firxa ta’ deformazzjoni. Il-gradi huma magħrufa bħala Alba, Continental, Mexican u Hamburg. Hemm subgradi fi ħdan kull waħda minn dawn il-kategoriji. Il-klassifikazzjoni mhijiex ibbażata fuq il-kulur. Minħabba l-għarfien espert tradizzjonali tal-produtturi fil-proċess tal-klassifikazzjoni, iz-zkuk għandhom preżentazzjoni fiżika partikolari peress li huma kklassifikati skont id-dijametru u l-firxa ta’ deformazzjoni.

Is-“Ceylon Cinnamon” hija distinta mill-kannella cassia permezz ta’ karatteristiċi aromatiċi u ħlewwa aktar qawwijin, bħala konsegwenza tal-kundizzjonijiet klimatiċi, agronomiċi u botaniċi fis-Sri Lanka. Il-qoxra tas-siġra hija ratba, tixbah lill-karti, u rqiqa. Is-“Ceylon Cinnamon” tiġi pproċessata u ffurmata f’forom taz-zkuk prodotti aħjar li joħorġu l-kwalitajiet organolettiċi tagħha b’mod aktar sħiħ. Dawn id-distinzjonijiet jiżguraw li s-“Ceylon Cinnamon” ikollha konsistenza aktar fina, b’kapaċità akbar li ssostni dawk il-kwalitajiet wara l-ippakkjar, u l-ħajja tal-prodott fuq l-ixkaffa hija minn sentejn sa tliet snin minħabba l-kontenut ogħla ta’ umdità tagħha.

Referenza għall-pubblikazzjoni tal-Ispeċifikazzjoni tal-prodott

(it-tieni subparagrafu tal-Artikolu 6(1) ta’ dan ir-Regolament)

It-test sħiħ tal-Ispeċifikazzjoni tal-prodott jinsab fuq l-Internet permezz tal-link tal-SLEDB li ġejja: http://pureceyloncinnamon.srilankabusiness.com/index.html

(1) ĠU L 343, 14.12.2012, p. 1.